वहां के आन्दोलन में हर किसी को डबल एजेंट समझा जाता है। वहां मरने के बाद कद कुछ अधिक ही बड़ा हो जाता है। अफजल गुरु के जीते जी अलगाववादियों का कोई वकील उसके पक्ष में नहीं आया था, अफजल के पहले के नायक मकबूल बट पर पाकिस्तान में भी उन्हीं धाराओं में मुकदमा चला जिनमें भारत में चलता रहा और फिर तिहाड़ में फांसी हुई। बुरहान की मौत के बाद एक पूर्व अलगाववादी के बेटे जुनैद कुरैशी की क्लिप कुछ चैनलों पर चली जिनमें जुनैद बन्दूक उठाने से घाटी को हुए घाटे की बात करते हैं और युवाओं से मुख्यधारा में आने की अपील कर रहे हैं। एम्सटर्डम में रहने वाले जुनैद भी घाटी के युवाओं पर असर नहीं कर सकते क्योंकि उनके पिता हाशिम कुरैशी को भी वहां लोग इन्डियन एजेंट ही मानते हैं जबकि पाकिस्तान में लम्बी कैद काटने के बाद श्रीनगर में भी मुकदमा अभी चल ही रहा है। कांग्रेस को छोड़ वहां की दोनों मुख्यपार्टियों नेशनल कांफ्रेंस और पीडीपी के नेता लोग भी ऐसा ही रवैया रखते हैं जो सत्ता में आते ही दिल्ली के साथ हो जाते हैं और विपक्ष में रहते ही अभी के उमर अब्दुल्ला की तरह की बात करने लगते हैं।